Erling Gjone

Erling Gjone (født 8. mai 1898 på Ytterøy, død 10. oktober 1990 i Trondheim) var en norsk arkitekt, professor og motstandsmann under den andre verdenskrig. Han er mest kjent for sitt arbeid med restaureringen av Erkebispegården i Trondheim.
 Karriere som arkitekt 
Gjone avla studenteksamen i 1916 og begynte deretter ved Norges tekniske høgskole (NTH) der han gikk ut som arkitekt i 1920.Bjørn Steenstrup: Hvem er hvem? 1964, Oslo: Aschehoug, 1964, s. 195. Etter avsluttede studier arbeidet han en periode i Bergen hos arkitekt Ole Landmark.Guthorm Kavli: «Erling Gjone», Aftenposten, 16. oktober 1990, s. 15. I 1936 ble Gjone ansatt som dosent i eldre norsk byggekunst ved NTH. Fra 1947 var han professor i byggekunstens historie samme sted. Gjone gikk av med pensjon i 1968.

Gjone gjorde en betydelig innsats for bevaring av norske middelalderbygninger. Han var ansvarlig for restaureringsarbeider ved Mære kirke og Værnes kirke. Han satt som medlem av komiteene for restaurering av Austråttborgen og Bergenhus festning. Den største innsatsen la han ned i arbeidet med restaureringen av Erkebispegården i Trondheim. Han var også medlem av tilsynskomitéen for Nidaros domkirkes restaureringsarbeider.

 Andre verdenskrig 
Ved det tyske angrepet på Norge 9. april 1940 meldte Gjone seg til tjeneste på Hegra festning og deltok i forsvaret av denne under den over tre uker lange beleiringen. Senere ble han engasjert i motstandsarbeid og ble sjef for Milorg i Trøndelag.

 Utmerkelser 
Gjone ble i 1961 utnevnt til ridder av 1. klasse av St. Olavs Orden. Han ble også tildelt Deltagermedaljen med rosett og mottok den britiske King's Medal for Courage in the Cause of Freedom.

Gjone var medlem av Det Kongelige Norske Videnskabers Selskab og Norges Tekniske Vitenskapsakademi.

 Referanser 

 Eksterne lenker 
 Erling Gjones privatarkiv finnes ved NTNU Universitetsbiblioteket

Kategori:Norske arkitekter
Kategori:Norske arkitekturhistorikere
Kategori:Medlemmer av Milorg
Kategori:Riddere av 1. klasse av St. Olavs Orden
Kategori:Professorer ved NTH
Kategori:Norske arkitekturprofessorer
Kategori:Deltagermedaljen
Kategori:King's Medal for Courage in the Cause of Freedom
Kategori:Personer fra Levanger kommune
Kategori:Fødsler i 1898
Kategori:Dødsfall i 1990